b'\n_START_ARTICLE_\nPra\xc5\xa1ne u\xc5\xa1i\n_START_SECTION_\nTelesne zna\xc4\x8dilnosti\n_START_PARAGRAPH_\nSo drobne \xc5\xbeu\xc5\xbeelke z mehkim zunanjim skeletom, ki zrastejo od 1 do 10 mm v dol\xc5\xbeino (ve\xc4\x8dinoma 5 mm ali manj). Po vrstah, ki \xc5\xbeivijo v \xc4\x8dlovekovih bivali\xc5\xa1\xc4\x8dih in spominjajo na pra\xc5\xa1ne delce, so dobile tudi slovensko ime. Na \xc5\xa1iroki glavi imajo dolge, nitaste tipalnice, izbuljene sestavljene o\xc4\x8di in obustne okon\xc4\x8dine, izoblikovane v grizalo. Grizalo je kompleksno zgrajeno - glavni del predstavljajo mo\xc4\x8dne mandibule, del maksil pa je izoblikovan v trdne pali\xc4\x8dice, ki naj bi po eni teoriji podpirale glavo med prehranjevanjem, po drugi pa sodelovale pri razkosavanju hrane. Glava sama je zelo gibljiva. Dva para membranastih kril z reduciranim \xc5\xa1tevilom \xc5\xbeil ob mirovanju zlagajo strehasto. Podobno kot pri nogoprelcih, poznamo pri pra\xc5\xa1nih u\xc5\xa1eh forme (oblike) s krili in brez njih, prisotnost oz. odsotnost kril je odvisna od pogojev, v katerih \xc5\xbeivijo. Pri mnogo vrstah so samci krilati, samice pa brez kril, pri drugih pa imajo osebki znotraj iste populacije razli\xc4\x8dno razvita krila. Vrste, ki \xc5\xbeivijo v \xc4\x8dlovekovih bivali\xc5\xa1\xc4\x8dih, so po navadi brez njih ali imajo zelo majhna. Protoraks je ve\xc4\x8dji pri nekrilatih \xc5\xbeivalih. Noge so enostavno zgrajene, prilagojene za tek. Cerkov nima nobena vrsta._NEWLINE_Imajo nepopolno preobrazbo - razen po velikosti, odsotnosti genitalij in kril, se li\xc4\x8dinke od odraslih \xc5\xbeivali lo\xc4\x8dijo v glavnem po kraj\xc5\xa1ih tipalnicah in manj\xc5\xa1ih (relativno) o\xc4\x8deh._NEWLINE_Pra\xc5\xa1ne u\xc5\xa1i so najbolj podobne listnim u\xc5\xa1em, a jih od njih enostavno lo\xc4\x8dimo po dolgih tipalnicah in \xc5\xa1iroki glavi.\n_START_SECTION_\n\xc5\xbdivljenje\n_START_PARAGRAPH_\nSamica po navadi odlo\xc5\xbei jaj\xc4\x8deca v skupinicah ali posami\xc4\x8d na rastlinje ali pod lubje, kjer se nato izle\xc5\xbeejo li\xc4\x8dinke. Znani so tudi primeri nespolnega razmno\xc5\xbeevanja (partenogeneze) in \xc5\xbeivorodnosti. Li\xc4\x8dinke se tako kot odrasle \xc5\xbeivali prehranjujejo z li\xc5\xa1aji, algami, jaj\xc4\x8deci drugih \xc5\xbeu\xc5\xbeelk ali odmrlim organskim materialom. Preden odrastejo se levijo pet- ali \xc5\xa1estkrat. Ob vsaki levitvi se pove\xc4\x8dajo in pridobijo dodatne \xc4\x8dlene na tipalnicah._NEWLINE_Nekatere vrste so samotarske, druge \xc5\xbeivijo v majhnih skupinah odraslih \xc5\xbeivali in li\xc4\x8dink. Parjenje se pri\xc4\x8dne s svatbenim plesom, samec nato izlo\xc4\x8di spermatofor, ki ga samica pobere; hranljive snovi v njem absorbira, spermiji pa jo oplodijo. Na leto se lahko izmenjajo 1-3 generacije.\n_START_SECTION_\nSistematika in ekologija\n_START_PARAGRAPH_\nRed Psocoptera je najbolj soroden zajedavskim u\xc5\xa1em, s katerimi tvori monofiletski klad. Vendar \xc4\x8de dr\xc5\xbei nova domneva o sorodnosti zajedavskih u\xc5\xa1i in dru\xc5\xbeine Liposcelidae znotraj pra\xc5\xa1nih u\xc5\xa1i, potem so slednje parafiletska skupina in kot taka v filogenetski sistematiki neveljavna._NEWLINE_Sorodnost ve\xc4\x8d kot tridesetih dru\xc5\xbein znotraj reda je slabo raziskana. Od treh podredov, Trogiomorpha, Troctomorpha in Psocomorpha, je dokazano monofiletski samo zadnji. Med seboj se lo\xc4\x8dijo v glavnem po dol\xc5\xbeini tipalnic in tarzalnih \xc4\x8dlenih nog._NEWLINE_Ve\xc4\x8dina vrst je tropskih. V Evropi poznamo okoli 100 vrst pra\xc5\xa1nih u\xc5\xa1i, poznane so predvsem po predstavnikih, ki \xc5\xbeivijo v \xc4\x8dlovekovih bivali\xc5\xa1\xc4\x8dih. Nekaterih od tistih, ki \xc5\xbeivijo v \xc4\x8dlovekovih bivali\xc5\xa1\xc4\x8dih, se je prijelo ime knji\xc5\xbene u\xc5\xa1i, saj se lahko prehranjujejo tudi s papirjem in lepilom za vezavo. Ve\xc4\x8dina vrst pa \xc5\xbeivi na prostem, kjer poseljujejo suhe gozdne habitate, najdemo jih tudi v pti\xc4\x8djih gnezdih. Imajo pomembno vlogo pri kro\xc5\xbeenju snovi v naravi.\n_START_SECTION_\nPomen za \xc4\x8dloveka\n_START_PARAGRAPH_\nEkonomski pomen ni bistven. Nekatere vrste uvr\xc5\xa1\xc4\x8damo med skladi\xc5\xa1\xc4\x8dne \xc5\xa1kodljivce, ker se prehranjujejo s semeni in izdelki iz semen, kot so kosmi\xc4\x8di. Predstavniki rodov Liposcelis in Rhyopsocus so znani kot prena\xc5\xa1alci trakulje vrste Thysanosoma actinioides, ki zajeda na ovcah in drugih parkljarjih. Najve\xc4\x8d \xc5\xa1kode pa pra\xc5\xa1ne u\xc5\xa1i povzro\xc4\x8dajo v entomolo\xc5\xa1kih zbirkah in herbarijih. Ker se prehranjujejo tudi z odmrlim organskim materialom, lahko oku\xc5\xbeba s pra\xc5\xa1nimi u\xc5\xa1mi pomeni uni\xc4\x8denje (v\xc4\x8dasih zelo dragocenih) prepariranih \xc5\xbeivali ali rastlin.'